Foto: Hina

MINISTAR unutarnjih poslova Davor Božinović i direktor karlovačke tvrtke HS Produkt Željko Pavlin svečano su potpisali sporazum o poslovnoj suradnji na testiranju i ispitivanju nove hrvatske puške.



Prema sporazumu MUP će 15. listopada dobiti prvih sto pušaka HS Produkta i testirati ih u četiri policijske uprave nakon čega se očekuje isporuka tisuću pušaka s predloženim doradama hrvatskim policajcima.



"Sporazumom bi se trebao zaokružiti ciklus suradnje između Ministarstva koje se bavi sigurnosnim pitanjima i namjenske industrije u cilju proizvodnje što boljeg i konkurentnijeg proizvoda", kazao je prilikom potpisivanja Božinović.



Puška prilagođena policajcima



Direktor HS Produkta Pavlin kazao je da je riječ je o novoj pušci VHS-K2 prilagođenoj policajcima, a za koju očekuje da će nakon testiranja postati standardno oružje hrvatske policije. Testiranje će, smatra, omogućiti daljnji razvoj i ispitivanje hrvatskog naoružanja i u konačnici opskrbljivanje hrvatske policije s hrvatskom puškom.



Dodao je da HS Produkt, najveći izvoznik vojne opreme u Hrvatskoj, godišnje proizvede od 500 do 600 tisuća pištolja, od 10 do 20 tisuća pušaka te izveze robu u vrijednosti preko 100 milijuna eura. HS Produktovo oružje koriste, primjerice, policajci u Albaniji, BiH, Indoneziji, Iraku, Tunisu i Maleziji.